Хемоглобин
Хемоглобинът или хемоглобулинът (HBC, Hb, Hgb) е белтък с четвъртична структура и молекулна маса около 66000 – 68000 Da. Представлява съединение на хема с белтъка глобин. Глобинът е тетрамер, т.е. всяка молекула съдържа 2 алфа и 2 бета-полипептидни вериги, различаващи се по първичната си структура (алфа полипептидната верига съдържа 141 аминокиселинни остатъка, а бета полипептидната верига – 146 аминокиселинни остатъка). Вторичните им структури са представени от спирални сегменти с различна дължина. По третична структура двата типа вериги са сходни, като всяка от субединиците формира хидрофобен джоб, в който джоб се помества по една молекула хем. Трябва да се отбележи, че свързването с хема става чрез много вандерваалсови връзки, няколко йонни връзки и координативни връзки на двувалентното желязо. Една от координативните връзки остава свободна и се насища с кислород или с други съединения, като въглероден оксид (СО), въглероден диоксид (СО2), цианиди и т.н. Четвъртичната структура на хемоглобина е сходна с тази на тетраедъра.

Функции 
Хемоглобинът изпълнява като основна функция в организма пренасянето на кислород. Всяка молекула хемоглобин свързва 4 молекули кислород. При присъединяването на кислорода най-трудно се присъединява първата молекула, като следващите се присъединяват по-лесно.

Хемоглобинът може да показва състояние на хидратация.

Видове 
Известни са физиологично нормални и анормални типове хемоглобин, различаващи се по белтъчната си част – полипептидните вериги на глобинът:
 Физиологично нормални типове хемоглобин – те се образуват през отделни етапи на индивидуалното развитие на организма. Такива хемоглобините от тип Р, тип F и тип А.
 Анормални типове хемоглобин – известни са около 100 анормални типа хемоглобин. Такива са хемоглобин тип Н, хемоглобина на Бартс, сърповидноклетъчния хемоглобин тип S, и др.

В рамките на развитието на един организъм хемоглобинът също се различава. Хемоглобинът на един зародиш е различен от този на майката. Те се отличават както по свойства (хемоглобинът на зародиша се денатурира по-лесно и по-лесно се разпада), така и по формата на кристалите си.

Освен това хемоглобинът може да се раздели и според неговото местонахождение в организма.

Хемоглобинът в кръвните клетки се отличава от този от мускулния хемоглобин, както по молекулното си тегло, така и по скоростта на свързване на кислорода.

Хемоглобин съдържат гръбначните животни, както и много червеи, мекотели, бодлокожи и членестоноги. Установен е и при някои протозои, като Paramecium и Tetrahymena. Хемоглобин има и в кореновите брадавици на някои бобени растения като соя, фия и др.

Съдържание в човешката кръв 
Концентрацията на хемоглобина в кръвта на хората зависи от възрастта им. Тя е най-висока при новородените, после намалява през първите пет години, след което малко се увеличава. След възраст 12 години нормалните стойности зависят и от пола.

Съотношението на мерните единици е 1 g/dL ≈ 0,6206 mmol/L. Норми за други групи:
 Новородени бебета: 19 g/dL или 11,8 mmol/L.
 Деца: 11 до 16 g/dL или 6,83 до 9,93 mmol/L.
 Бременни жени: 11 до 14 g/dL или 6,83 до 8,69 mmol/L. За примливи се считат и стойности от 9,5 до 15 g/dL по време на бременност. Нормалните стойности на хемоглобина през 1 и 3 тримесечие на бременните жени трябва да бъдат най-малко 11 g/dL и най-малко 10,5 g/dL през 2 тримесечие.
Стойността на хемоглобина е определяща за одобрение за кръводаряване. Мъжете трябва да имат минимална стойност 8,4 mmol/L (13,5 g/dL), а жените 7,8 mmol/L (12,5 g/dL), за да бъдат одобрени за донори от лекаря. В някои части на Германия мъжете с Hb > 11,2 mmol/L (18,0 g/dL) вече нямат право да даряват (12/2006). Стойността на Hb се определя с помощта на електронно измерващ Hb фотометър. Ако нивото на Hb се повиши, се препоръчва допълнителен прием на течности преди даряването.
Дефицитът на хемоглобин в организма причинява дефицит на кислород (хипоксия) и нарушения на снабдяването с кислород (​​исхемия). Причините за ниския хемоглобин са различни: апластична анемия, желязодефицитна анемия, хранителни дефицити, заболявания на костния костния мозък, загуба на кръв, химиотерапия, хронична бъбречна болест, хипотиреоидизъм, атипичен хемоглобин, лимфом на Ходжкин, миелом, цироза, СПИН, рак, левкемии и други.
Повишеното съдържание на хемоглобин в кръвта е свързано с увеличаване на броя или размера на червените кръвни клетки (еритроцити) – за компенсиране хронично ниски нива на кислород в кръвта. Това увеличение може да бъде причинено от: сърдечно-съдови и белодробни заболявания (вродено сърдечно заболяване при възрастни, сърдечна недостатъчност, белодробна фиброза, емфизема, хронично обструктивно белодробно заболяване), твърде много еритропоетин, дисфункция на костния мозък, истинна полицитемия, рак на бъбреците или черния дроб и други. Висок хемоглобин може да има и при пребиваване на голяма височина, поради тютюнопушене, прием на наркотици или еритропоетин.

Вижте също 
 Дисоциационна крива на хемоглобина

Източници 

Човешки белтъци